作者:仇遠
標題:八犯玉交枝・八寶妝
內容:滄島雲連，綠瀛秋入，暮景欲沈洲嶼。無浪無風天地白，聽得潮生人語。擎空孤柱。翠倚高閣恁虛，中流蒼碧迷煙霧。惟見廣寒門外，青無重數。遙想貝闕珠宮，瓊林玉樹。不知還是何處。倩誰問、凌波輕步。謾凝睇、乘鸞秦女。想庭曲、霓裳正舞。莫須長笛吹愁去。怕喚起魚龍，三更噴作前山雨。